Diari Oficial de la Generalitat Valenciana


Sumari del DOGV 7852, del 17-08-2016 (2016/6589)

ORDRE 24/2016, de 3 d'agost, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es modifica l'Ordre 8/2015, 27 de febrer, de la Conselleria de Presidència i Agricultura, Pesca, Alimentació i Aigua, per la qual es regulen les ajudes corresponents a les mesures d'agroambient i clima, contingudes en el programa de desenvolupament rural de la Comunitat Valenciana 2014-2020, i cofinançades pel Fons Europeu Agrícola de Desenvolupament Rural (FEADER).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/08/03/24/dof/vci/html**

### Dades del document

Número de DOGV
:   7852

Data del DOGV
:   17-08-2016

Secció del DOGV
:   I. DISPOSICIONS GENERALS

Número del document
:   2016/6589


Data del document
:   03-08-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * ajuda pública

ORDRE 24/2016, de 3 d'agost, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es modifica l'Ordre 8/2015, 27 de febrer, de la Conselleria de Presidència i Agricultura, Pesca, Alimentació i Aigua, per la qual es regulen les ajudes corresponents a les mesures d'agroambient i clima, contingudes en el programa de desenvolupament rural de la Comunitat Valenciana 2014-2020, i cofinançades pel Fons Europeu Agrícola de Desenvolupament Rural (FEADER). [2016/6589]  
  
  
PREÀMBUL  
  
En el territori de la Comunitat Valenciana, l'activitat agrícola ha trobat condicions òptimes per a la seua implantació, de vegades amb un plantejament intensiu, a què no sempre han acompanyat les disponibilitats hídriques. L'efecte negatiu d'aquesta situació ha sigut la contaminació dels aqüífers i masses d'aigua subterrànies amb nivells de nitrats que impliquen riscos per al consum humà i, per tant, susceptibles de control. L'estudi de les zones afectades ha permès disposar d'un mapa de zones vulnerables per nitrats, però, amb aquesta mesura també es pretén incidir sobre altres riscos de vulnerabilitat, com és la pèrdua de sòls en superfícies de pendents i, més concretament, en superfícies de cultiu de cirerer, que s'instal·len en vessants molt acusats i amb greu risc d'erosió; per tant, l'operació d'agroambient i clima té per objecte propiciar pràctiques de cultiu sostenibles i mitigadores en zones particularment amenaçades, per a la qual cosa i prèvia identificació de les zones esmentades, hom compensarà els agricultors que es comprometen amb l'obtenció de productes de qualitat, sota sistemes racionals de producció com la producció integrada; al mateix temps, s'ha de realitzar el manteniment adequat dels elements estructurals de l'explotació, que conformen el paisatge i prevenen l'erosió del sòl.  
  
Així doncs, aprovada l'Ordre 8/2015, de 27 de febrer, de la Conselleria de Presidència i Agricultura, Pesca, Alimentació i Aigua, per la qual es regulen les ajudes corresponents a les mesures d'agroambient i clima, continguda en el Programa de Desenvolupament Rural de la Comunitat Valenciana 2014-2020 i cofinançada pel Fons Europeu Agrícola de Desenvolupament Rural (FEADER), es va publicar en el DOCV núm. 7478 de 4 de març de 2015.  
Determinat que el Programa de Desenvolupament Rural de la Comunitat Valenciana 2014-2020, contempla una mesura que arreplega les ajudes d'agroambient i clima, aquestes ajudes configuren un mètode de suport adequat a determinades explotacions que, complint determinats, requisits contribueixen a la conservació del medi natural sense menyscabar la seua viabilitat tècnica i econòmica, que va ser aprovat per la Comissió Europea en data 28 de juliol de 2015. Per això, revisada l'Ordre, s'ha considerat necessari modificar l'Ordre 8/2015, de 27 de febrer, de la Conselleria de Presidència i Agricultura, Pesca, Alimentació i Aigua, adaptant-la a les necessitats contingudes en el Programa de Desenvolupament Rural aprovat, concretament, l'objecte de les ajudes, la descripció de l'operació, les condicions d'elegibilitat, l'import de l'ajuda, la descripció de l'operació d'agroambient i clima, i les condicions d'elegibilitat tant del cultiu sostenible d'arròs com el manteniment de cultius permanents en zones vulnerables i la protecció de zones humides i canyissers del sud d'Alacant.  
  
A més, es renumeren diversos dels seus preceptes i s'operen certes modificacions quant a la subrogació dels compromisos, les causes de força major o dificultats excepcionals, les sol·licituds de pagament anual i, en últim lloc, respecte de part dels continguts dels annexos de la citada i vigent Ordre 8/2015, de 27 de febrer.  
Basant-nos el que hi exposa i, d'acord amb el que preveu el Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència de les conselleries de la Generalitat, el Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural on li correspon a la Direcció General de Desenvolupament Rural i Política Agrària Comuna (PAC), les funcions en matèria de foment i garantia agrària, polítiques de Desenvolupament rural, la Política Agrària Comuna, foment de l'agricultura ecològica entre altres, i l'article 165 de la Llei de la Generalitat 1/2015, de 6 de febrer, d'Hisenda Pública, del Sector Públic Instrumental i de Subvencions, que habilita a la persona titular de la Conselleria que disposa de la competència per a aprovar les bases reguladores de les subvencions, realitzat el tràmit d'informació pública i audiència de les organitzacions professionals agràries, a proposta de la Direcció General de Desenvolupament Rural i Política Agrària Comuna, i oït el Consell Jurídic Consultiu de la Comunitat Valenciana,  
  
  
  
ORDENE  
  
Article únic. Modificació i renumeració de diversos articles de l'Ordre 8/2015  
La modificació de l'Ordre 8/2015, de 27 de febrer, de la Conselleria de Presidència i Agricultura, Pesca, Alimentació i Aigua, per la qual es regulen les ajudes corresponents a les mesures d'agroambient i clima, continguda en el Programa de Desenvolupament Rural de la Comunitat Valenciana 2014-2020 i cofinançada pel Fons Europeu Agrícola de Desenvolupament Rural (FEADER), queda aprovada en els termes següents:  
a) Es modifiquen els articles 1, 5 i 7 que queden redactats en els termes de l'annex.  
b) Es renumeren els actuals articles 11, 16, 19, 20, 23, 24, 25, 28, 29,30, 31, 32 i 33 que passen a numerar-se, respectivament, com a articles 10, 14, 17, 18, 21, 22, 23, 26, 27, 28, 29, 30, 31.  
c) Es modifiquen i renumeren els articles 9, 10, 12, 14, 15, 17, 18, 21, 22, 26 i 27 que passen a numerar-se, respectivament com articles 8, 9, 11, 12, 13, 15, 16, 19, 20, 24 i 25, que queden redactats en els termes de l'annex.  
d) Es modifiquen els annexos II, IV i V, que queden redactats en els termes de l'annex.  
e) S'afegeix el nou annex VI, el contingut del qual s'arreplega en l'annex.  
  
  
DISPOSICIÓ ADDICIONAL  
  
Única. Obligacions econòmiques  
La present Ordre no genera obligacions econòmiques per a la Generalitat, no tenint incidència pressupostària.  
  
  
DISPOSICIÓ DEROGATÒRIA  
  
Única. Derogació general  
Queden derogades totes les disposicions, del mateix rang o d'un rang inferior, que s'oposen al que disposa la present ordre.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 3 d'agost de 2016  
  
La consellera d'Agricultura, Medi Ambient,  
Canvi Climàtic i Desenvolupament Rural,  
ELENA CEBRIÁN CALVO  
  
  
  
ANNEX  
  
Apartat primer  
L'article 1, objecte, de l'Ordre 8/2015, de 27 de febrer, passa a tenir la redacció següent:  
  
«Article 1. Objecte  
Aquesta orde té com a objecte regular a la Comunitat Valenciana el règim de les ajudes corresponents a les següents operacions d'agroambient i clima, incloses en el Programa de Desenvolupament Rural de la Comunitat Valenciana 2014-2020:  
1. Protecció del cultiu sostenible de l'arròs en les zones de zona humida.  
2. Manteniment sostenible de cultius permanents en zones vulnerables.  
3. Protecció dels zones humides i canyissers del sud d'Alacant.  
4. Conservació i millora de races autòctones».  
  
Apartat segon  
L'article 5, descripció de l'operació, de l'Ordre 8/2015, de 27 de febrer, passa a tenir la redacció següent:  
  
«Article 5. Descripció de l'operació.  
Aquesta operació contribueix a la consolidació de l'espai natural a través d'unes pràctiques vinculades al cicle de cultiu d'arròs i pràctiques addicionals en el període hivernal (en absència de cultiu), que no es donarien en el cas que els agricultors optaren per altres alternatives de cultiu amb espècies hortícoles en rotació. El cultiu sostenible d'arròs propicia un règim d'aportacions hídriques a les zones humides que afavoreix la nidificació i recuperació de les aus, alhora que contribueix al manteniment del paisatge.  
Podran acollir-se al règim d'aquesta operació de cultiu sostenible de l'arròs en les zones de zona humida, i ser beneficiaris de les ajudes, els agricultors o grups d'agricultors que complisquen els requisits relacionats amb el titular i amb la seua explotació que es relacionen en l'article 7 de la present ordre. Tots els beneficiaris d'aquesta operació han de respectar la línia de base indicada en l'annex II i només seran compensats per les pràctiques agràries que vagen més enllà de la línia de base esmentada.  
L'altimetria dels terrenys que protegeixen el llac de l'Albufera aconsella la zonificació del territori per a definir els compromisos d'aquesta operació amb major coherència mediambiental. En aquest sentit s'estableixen dues zones. La zona baixa que és zona de «Tancats» en l'entorn del llac de l'Albufera, i la zona alta ocupada per la resta de superfície. La delimitació concreta d'aquestes zones de tancats serà d'acord amb la capa que a l'efecte s'ha habilitat en la base de dades del Sistema d'Informació Geogràfica de Parcel·les Agrícoles (d'ara endavant SIGPAC)».  
  
Apartat tercer  
L'article 7, condicions d'elegibilitat, de l'Ordre 8/2015, de 27 de febrer, passa a tenir la redacció següent:  
  
«Article 7. Condicions d'elegibilitat.  
1. Podran ser beneficiaris del règim d'ajudes de l'operació de cultiu sostenible de l'arròs en les zones de zona humida, els agricultors o grups d'agricultors que complisquen els requisits següents:  
a) Disposar de superfície amb cultiu d'arròs dins de l'àrea geogràfica de la Comunitat Valenciana. Aquesta superfície serà com a mínim de 0,3 hectàrees.  
b) És obligació del beneficiari formalitzar un contracte amb la Conselleria competent en matèria d'agricultura i producció agrària, en el que constarà la relació de parcel·les definides segons referències alfanumèriques SIGPAC i el nombre d'hectàrees acollides a l'ajuda agroambiental, mitjançant el qual s'assumirà el compliment dels compromisos, per un període de sis anys consecutius, conforme indica l'article 24.8 de l'Ordre 8/2015.  
c) Els beneficiaris hauran d'acollir a l'ajuda anual almenys el 95 % de la superfície arreplegada en el contracte, excepte quan es produïsca un canvi de titularitat (o una subrogació dels compromisos) sobre la superfície objecte del contracte o per causes de força major o dificultats excepcionals, degudament acreditades.  
d) El titular de l'expedient ha de disposar de la formació adequada sobre els compromisos agroambientals que assumirà, demostrant aquesta formació amb la documentació fefaent d'haver participat en activitats d'informació i assessorament, dutes a terme per les organitzacions agràries, cooperatives i altres entitats que posseïsquen mitjans i capacitat tècnica per a satisfer aquesta necessitat. Aquest requisit podrà ser satisfet, si és el cas, si es demostra que la persona encarregada de realitzar les labors de cultiu en l'explotació posseeix la formació esmentada.  
2. Els beneficiaris de l'ajuda agroambiental i climàtica de cultiu sostenible de l'arròs en les zones de zona humida hauran de complir, a més dels anteriors requisits, en cada una de les campanyes agrícoles del contracte, els següents compromisos generals:  
a) Compromisos principals:  
1r. Realitzar el cultiu de l'arròs exclusivament, sense practicar un cultiu secundari.  
2n. Utilització de llavor certificada (dosi mínima de 100kg/ha).  
3r. Mantenir els límits de les parcel·les lliures d'invasió de males herbes a través de birbada manual o mecànica, sense l'ús d'herbicides durant l'època de no cultiu.  
4t. Mantenir els elements de conducció d'aigua, en bones condicions i lliures de males herbes.  
5è. En la zona baixa es mantindran les superfícies inundades després de la collita, fins al 15 de gener de l'any següent. Per a evitar l'aparició d'aigües anòxiques durant la inundació els agricultors hauran de realitzar alguna de les següents pràctiques:  
- Retirada de la palla de l'arròs abans de la inundació post-collita.  
- Assecat de la palla de l'arròs durant quinze dies immediatament després de la collita i abans de la inundació post-collita.  
- Colgat de la palla de l'arròs immediatament després de la collita i abans de la inundació post-collita.  
- Recirculació de l'aigua de la inundació post-collita, fins al 15 de novembre.  
- Mesures excepcionals d'eliminació de la palla de l'arròs amb amb l'autorització prèvia mediambiental.  
6è. En la zona alta s'optarà per realitzar la inundació després de la collita, en les mateixes condicions que en la zona baixa, o per mantenir el rostoll fins al 15 de desembre de l'any de la recol·lecció. No obstant això, si la climatologia ho permet, en registrar-se pluges tardorenques (mesos novembre-desembre) per damunt de 30mm/setmana, es permetrà el colgat del rostoll.  
b) Compromisos secundaris:  
En absència del cultiu, el control de les males herbes es realitzarà mecànicament mitjançant l'enfangat o mitjançant fresadora».  
  
Apartat quart  
L'article 9, import de l'ajuda, de l'Ordre 8/2015, de 27 de febrer, passa a ser l'article 8, amb la redacció següent:  
  
«Article 8. Import de l'ajuda  
L'import de l'ajuda serà de 440,07 ha ?/ha».  
  
Apartat cinquè  
L'article 10, descripció de l'operació d'agroambient i clima, de l'Ordre 8/2015, de 27 de febrer, passa a l'article 9, amb la redacció següent:  
  
«Article 9. Descripció de l'operació d'agroambient i clima.  
Tots els beneficiaris d'aquesta operació han de respectar la línia de base indicada en l'annex II, i només seran compensats per les pràctiques agràries que vagen més enllà de la línia de base».  
  
Apartat sisè  
L'article 12, condicions d'elegibilitat, de l'Ordre 8/2015, de 27 de febrer, passa a ser l'article 11, amb la redacció següent:  
  
«Article 11. Condicions d'elegibilitat.  
1. Podran ser beneficiaris del règim d'ajudes de l'operació agroambiental i climàtica de manteniment sostenible de cultius permanent en zones vulnerables, els agricultors o grups d'agricultors titulars d'explotacions de cultiu que complisquen en cada una de les anualitats del contracte els requisits següents:  
a) Disposar de superfície amb cultiu de cítrics, vinya de vinificació, raïm de taula o cirerers en municipis ubicats en zones vulnerables de la Comunitat Valenciana, segons annex III de la present ordre. Aquesta superfície serà com a mínim de:  
1r. Cítrics: 1 ha.  
2n. Vinya de vinificació: 1 ha.  
3r. Raïm de taula: 1 ha.  
4t. Cirerers: 0,5 ha.  
Les superfícies de vinya hauran d'estar inscrites en el Registre Vitícola de la Comunitat Valenciana.  
b) Realitzar el cultiu del cirerer en superfícies amb pendent superior al 8 %.  
c) El beneficiari haurà de formalitzar un contracte amb la Conselleria competent en matèria d'agricultura i producció agrària, en el que constarà la relació de parcel·les definides segons referències alfanumèriques SIGPAC i el nombre d'hectàrees acollides a l'ajuda agroambiental, mitjançant el qual s'assumirà el compliment dels compromisos per un període de cinc anys consecutius, conforme indica l'article 24.8 de l'Ordre 8/2015.  
d) La parcel·la agrícola per la qual es sol·licita l'ajuda romandrà fixa i sense variar durant els anys de vigència del contracte i haurà de tenir una dimensió mínima de 0,1 hectàrees.  
e) Anualment es permetran variacions inferiors al 5 % en la superfície acollida a l'ajuda com a màxim, respecte de la superfície arreplegada en el contracte, excepte quan es produïsca un canvi de titularitat (o una subrogació dels compromisos) sobre la superfície objecte del compromís o per causes de força major o dificultats excepcionals, degudament acreditades.  
f) El titular de l'expedient ha de disposar de la formació adequada sobre els compromisos agroambientals que assumirà, demostrant aquesta formació amb la documentació fefaent d'haver participat en activitats d'informació i assessorament dutes a terme per les organitzacions agràries, cooperatives i altres entitats que posseïsquen mitjans i capacitat tècnica per a satisfer aquesta necessitat. Aquest requisit podrà ser satisfet, si és el cas, si es demostra que la persona encarregada de realitzar les labors de cultiu en l'explotació posseeix la formació adés citada.  
2. Els beneficiaris de l'ajuda agroambiental i climàtica de manteniment sostenible de cultius permanents en zones vulnerables hauran de complir, a més dels anteriors requisits, en cada una de les campanyes agrícoles del contracte, els següents compromisos principals:  
a) En el cas de cítrics, vinya per a vinificació o raïm de taula, realitzar el cultiu davall pràctiques de producció integrada i disposar d'un document expedit per una autoritat o organisme de control que certifique l'ús de dites pràctiques en les superfícies objecte d'ajuda.  
b) En el cas del cultiu de cítrics, vinya per a vinificació o raïm de taula, no cultivar la mateixa espècie en altres parcel·les de l'explotació, que també estiguen ubicades en zones vulnerables, en les que no s'utilitzen mètodes de producció integrada. La vinya de vinificació i el raïm de taula computaran a aquests efectes com a espècies diferents.  
  
c) En el cas del cultiu del cirerer es presentarà un pla d'explotació inicial (segons model arreplegat en l'annex VI), on figure les parcel·les, el nombre d'arbres i el seu estat en cada una d'elles i la presència d'elements estructurals singulars a conservar. En el cas de la presència d'arbres morts o danyats o elements estructurals deteriorats s'inclourà el calendari d'actuacions per a reposar-los i/o reparar-los (els murets es conservaran amb elements autòctons que no alteren el paisatge).  
  
d) Durant els mesos d'octubre a febrer mantenir i controlar la coberta vegetal que cobrisca com a mínim el 50 % de la superfície de cultiu de cada parcel·la. El manteniment de la coberta vegetal en aquest període es realitzarà de forma mecànica o mitjançant pasturatge controlat, sense ús de productes químics.  
e) Excepcionalment, quan la superfície de cultiu límit amb boscos o altres usos del territori que afavorisquen el Desenvolupament de plantes invasores que no permeten el manteniment de la coberta vegetal en bones condicions agronòmiques, podran autoritzar-se mètodes alternatius per al control de la vegetació».  
  
  
Apartat setè  
L'article 14, import de l'ajuda, de l'Ordre 8/2015, de 27 de febrer, passa a ser l'article 12, amb la redacció següent:  
  
«Article 12. Import de l'ajuda  
L'import d'ajuda dependrà del tipus de cultiu d'acord amb el detall següent:  
a) Cirera: 261,10 ?/ha.  
b) Cítrics: 227,83 ?/ha.  
c) Vinya de vinificació: 140,60 ?/ha.  
d) Raïm de taula: 428,50 ?/ha».  
  
Apartat vuitè  
L'article 15, descripció de l'operació d'agroambient i clima, de l'Ordre 8/2015, de 27 de febrer, passa a ser l'article 13 amb la redacció següent:  
  
«Article 13. Descripció de l'operació d'agroambient i clima.  
Amb aquesta operació s'afavoreixen pràctiques agràries dirigides al manteniment de superfícies d'interès mediambiental, la recuperació de l'avifauna i l'increment de la qualitat de les aigües en les zones de zona humida i canyisser del sud de la província d'Alacant.  
Podran acollir-se al règim d'ajudes relatives a la protecció dels zones humides i canyissers del sud d'Alacant, i ser beneficiaris de les ajudes, els titulars d'explotacions agràries amb superfícies ubicades en les àrees delimitades (en l'annex IV) del parc natural del Fondó i els canyissers d'Elx i el parc natural de les salines de Santa Pola, que complisquen les condicions d'elegibilitat establides en l'article 15 de la present ordre.  
Tots els beneficiaris d'aquesta operació han de respectar la línia de base indicada en l'annex II i només seran compensats per les pràctiques agràries que vagen més enllà de la línia de base esmentada».  
  
Apartat novè  
L'article 17, condicions d'elegibilitat, de l'Ordre 8/2015, de 27 de febrer, passa a ser l'article 15 amb la redacció següent:  
  
«Article 17. Condicions d'elegibilitat.  
1. Podran ser beneficiaris del règim d'ajudes de protecció dels zones humides i canyissers del sud d'Alacant els que complisquen els requisits següents:  
Disposar de superfície dins de l'àrea geogràfica delimitada per la normativa autonòmica. Les superfícies per a cada orientació productiva serà com a mínim de:  
1r. Hortícoles i dacsa en regadiu: 0,5 ha  
2n. Farratges en regadiu (en verd o en gra): 0,5 ha.  
3r. Fruiters en regadiu: 0,5 ha  
4t. Oliverar: 0,5 ha  
5è. Guaret mediambiental (per a afavorir la conservació de l'ecosistema): 1 ha.  
En el cas del guaret mediambiental les superfícies hauran d'estar incloses en l'àrea geogràfica delimitada en l'annex IV.  
b) El beneficiari haurà de formalitzar un contracte amb la Conselleria competent en matèria d'agricultura i producció agrària, en el que constarà la relació de parcel·les definides segons referències alfanumèriques SIGPAC i el nombre d'hectàrees acollides a l'ajuda agroambiental, mitjançant el qual s'assumirà el compliment dels compromisos per un període de cinc anys consecutius conforme indica l'article 24.8 de l'Ordre 8/2015.  
c) La parcel·la agrícola per la qual es sol·licita l'ajuda romandrà fixa i sense variar durant els anys de vigència del contracte i haurà de tenir una dimensió mínima de 0,1 hectàrees.  
d) Els beneficiaris hauran d'acollir a l'ajuda anual almenys el 95 % de la superfície que s'arreplega en el contracte, excepte quan es produïsca un canvi de titularitat (o una subrogació dels compromisos) sobre la superfície objecte del compromís o per causes de força major o dificultats excepcionals, degudament acreditades.  
e) El titular de l'expedient ha de disposar de la formació adequada sobre els compromisos agroambientals que assumirà, demostrant aquesta formació amb la documentació fefaent d'haver participat en activitats d'informació i assessorament dutes a terme per les organitzacions agràries, cooperatives i altres entitats que posseïsquen mitjans i capacitat tècnica per a satisfer aquesta necessitat. Aquest requisit podrà ser satisfet, si és el cas, si es demostra que la persona encarregada de realitzar les labors de cultiu en l'explotació posseeix la formació esmentada.  
2. Els beneficiaris de l'ajuda agroambiental i climàtica de protecció dels zones humides i canyissers del sud d'Alacant hauran de complir, a més dels anteriors requisits, els compromisos següents:  
  
a) Compromisos principals:  
1. En el cas dels cultius hortícoles i dacsa usar llavor certificada. La dosi de llavor certificada haurà d'assolir almenys el 75 % de la llavor sembrada.  
2. En el cas dels cultius llenyosos (fruiters) durant els mesos d'octubre a febrer mantenir la coberta vegetal que cobrisca com a mínim el 50 % de la superfície de cultiu de cada parcel·la. El manteniment de la coberta vegetal es realitzarà de forma mecànica o mitjançant pasturatge controlat, sense ús de productes químics.  
3. Mantenir en totes les superfícies agrícoles compromeses el control d'espècies invasores, amb especial atenció d'halòfiles i canyís, utilitzant pràctiques de tall, sense ús de productes químics.  
4. En les terres de guaret no es realitzaran activitats agrícoles diferents de les exigibles per al manteniment mediambiental de la superfície.  
5. Mantenir les assarbs en bones condicions de funcionament, amb els llits aclarits de vegetació espontània, sense ocupació de productes herbicides. L'autoritat mediambiental fixarà les dates en què podran realitzar-se les labors de sega i retirada de vegetació, sense que afecte els períodes de nidificació de les àrees protegides».  
  
Apartat deu  
L'article 18, import de l'ajuda, de l'Ordre 8/2015, de 27 de febrer, passa a ser l'article 16 amb la redacció següent:  
  
«Article 16. Import de l'ajuda.  
L'import d'ajuda dependrà del tipus de cultiu d'acord amb el detall següent:  
1r. Hortícoles i dacsa en regadiu: 371,27 ?/ha.  
2n. Farratges en regadiu: 191,57 ?/ha.  
3r. Fruiters en regadiu: 230,57 ?/ha.  
4t. Oliverar en regadiu: 230,57 ?/ha.  
5è. Guaret mediambiental:178,50 ?/ha».  
  
Apartat onze  
L'article 21, condicions d'elegibilitat, de l'Ordre 8/2015, de 27 de febrer, passa a ser l'article 19 amb la redacció següent:  
  
«Article 19. Condicions d'elegibilitat  
1. Podran ser beneficiaris del règim d'ajudes per a conservació i millora de races autòctones (raça guirra), els ramaders o grups de ramaders que complisquen els requisits següents:  
a) Disposar d'un nombre mínim de 30 animals reproductors de la raça ovina guirra.  
b) Disposar d'un certificat expedit per l'organisme competent que acredite que els caps de bestiar de l'explotació estan inscrites en el Registre Oficial de productors d'Ovella Guirra.  
c) Pertànyer a una associació ramadera els fins de la qual siga la millora i conservació de les races autòctones.  
d) Formalitzar un contracte amb la conselleria competent en matèria d'agricultura i producció agrària, en el que constarà el nombre de caps acollides a l'ajuda agroambiental, mitjançant el qual s'assumirà el compliment dels compromisos per un període de cinc anys consecutius,conforme indica l'article 24.8 de l'Ordre 8/2015.  
e) El titular de l'expedient ha de disposar de la formació adequada sobre els compromisos agroambientals que assumirà, demostrant aquesta formació amb la documentació fefaent d'haver participat en activitats d'informació i assessorament dutes a terme per les organitzacions agràries, cooperatives i altres entitats que posseïsquen mitjans i capacitat tècnica per a satisfer aquesta necessitat. Aquest requisit podrà ser satisfet, si és el cas, si es demostra que la persona encarregada del manteniment de l'explotació ramadera posseeix la dita formació.  
2. Els beneficiaris de l'ajuda de conservació i millora de races autòctones, hauran de complir durant cada un dels anys del contracte, els següents compromisos de caràcter general i els compromisos agroambientals:  
a) Compromisos principals:  
1r. Mantenir, almenys, el numere inicial de caps. El nombre de caps del contracte només podrà quedar modificat a la baixa si es produeix un canvi de titularitat (o una subrogació dels compromisos) o causes de força major o dificultats excepcionals, degudament acreditades.  
  
2n. Participar en un programa de millora genètica, aportant anualment la informació necessària per al seguiment de la raça. La participació s'acreditarà mitjançant un certificat emès per l'associació corresponent.  
b) Compromisos secundaris:  
1r. Mantenir un mínim d'1 mascle per cada trenta femelles».  
  
Apartat dotze  
L'article 22, import de l'ajuda, de l'Ordre 8/2015, de 27 de febrer, passa a ser l'article 20 amb la redacció següent:  
  
«Article 20. Import de l'ajuda.  
L'import d'ajuda serà de: 122,40 euros/UGM x any».  
  
Apartat tretze  
L'article 26, subrogació dels compromisos d'agroambient i clima, de l'Ordre 8/2015, de 27 de febrer, passa a ser l'article 24.  
  
Apartat catorze  
L'article 27, causes de força major o dificultats excepcionals, de l'Ordre 8/2015, de 27 de febrer, passa a ser l'article 25 amb la redacció següent:  
  
«Article 25. Causes de força major o dificultats excepcionals.  
1. Als efectes de la present ordre, s'entendran com a causes de força major o dificultats excepcionals aquelles previstes en l'article 2 del Reglament (UE) núm. 1.306/2013, de 17 de desembre, sobre finançament, gestió i seguiment de la PAC.  
2. En el cas de plaga vegetal o malaltia vegetal per a justificar la reducció de la superfície bàsica del contracte serà necessari que un tècnic de la Conselleria amb competències en matèria d'agricultura i ramaderia emeta un informe sobre tal circumstància.  
3. En el cas d'epizoòtia per a justificar la reducció en el nombre de caps del contracte serà necessari que un tècnic de la Conselleria amb competències en matèria d'agricultura i ramaderia emeta un informe sobre tal circumstància.»  
  
Apartat quinze  
L'article 29, sol·licituds de pagament anual de les ajudes agroambient i clima, de l'Ordre 8/2015, de 27 de febrer, passa a ser l'article 27, amb la redacció següent:  
  
«Article 27. Sol·licituds de pagament anual de les ajudes d'agroambient i clima  
1. Els titulars d'explotació que hagen subscrit un contracte d'agroambient i clima regulat en la present ordre hauran de sol·licitar el pagament anual de l'ajuda durant cada un dels cinc anys del compromís i sis per a l'arròs en les zones de zona humida a través de la sol·licitud única, tal com s'establisca en la resolució de convocatòria.  
  
2. Si el titular de l'explotació no sol·licitara el pagament anual de l'ajuda d'agroambient i clima en un dels cinc anys del compromís o sis per a l'arròs en les zones de zona humida, deixarà de percebre l'ajuda corresponent a aqueix any, però seguirà incorporat a la mesura corresponent.  
3. Si el titular de l'explotació, havent sol·licitat el pagament anual de l'ajuda d'agroambient i clima, no percebera l'ajuda corresponent a un any per incompliment d'algun dels requisits de beneficiari o d'explotació o per aplicació de les reduccions del sistema integrat de gestió i control, seguirà incorporat a l'ajuda corresponent.  
  
4. Si el titular de l'explotació no sol·licitara el pagament anual de l'ajuda d'agroambient i clima i/o havent sol·licitat el pagament anual de la dita ajuda no percebera l'ajuda corresponent (per incompliment d'algun dels requisits de beneficiari o d'explotació o per aplicació de les reduccions del sistema integrat de gestió i control), en dues o més anys dels totals del compromís, el contracte d'incorporació a l'ajuda corresponent es resoldrà. En aquest cas, l'interessat haurà de reintegrar els imports anteriorment percebuts per la dita ajuda, excepte en els supòsits previstos en l'article 47 del Reglament (UE) núm. 1305/2013.  
  
5. Si el titular de l'explotació sol·licita el desistiment o renúncia al seu expedient d'ajuda, s'iniciarà un procediment de reintegrament de les anualitats percebudes fins a la data, si és el cas. Excepte causa de força major o dificultats excepcionals degudament acreditades.  
6. Els pagaments i les bestretes es regularan per l'article 105 del Reial Decret 1075/2014, de 19 de desembre, així com pel que disposa la Llei 1/2015, de 6 de febrer, de la Generalitat d'Hisenda Publica del Sector Públic Instrumental i de Subvencions».  
  
Apartat setze  
L'annex II de l'Ordre 8/2015, de 27 de febrer, passa a tenir la següent redacció  
  
Apartat dinou  
S'afegeix l'annex VI a l'Ordre 8/2015, de 27 de febrer, amb la redacció següent:


Còpia Permalink ELI